Huawei Music er gratis for alle i tre måneder

…. Eller rettere: Der er tre måneders gratis prøveperiode, hvis du henter Huawei Music app’en inden for den første måned. Efter de tre måneder koster et månedsabonnement 99 kroner. Udover Danmark lanceres streamingtjenesten i 15 andre lande i Europa. Den kan hentes i App Gallery, der er kinesernes udgave af Google Play.

– Huawei Music er allerede blevet en fast del af hverdagen for millioner af mennesker verden over. Derfor er jeg glad for, at vi nu også kan tilbyde danskerne samme nemme og behagelige musikoplevelse uanset om de er hjemme, på farten eller hygger sig med vennerne, siger Yin Lin, der er direktør for Huawei Consumer Business Group Danmark.

Ifølge pressemeddelelsen giver tjenesten adgang til 50 millioner forskellige musiknumre. Det er naturligvis muligt at lave spillelister, men tjenesten laver også anbefalinger baseret på, hvad du tidligere har lyttet til.

Takket være funktionerne ’New Releases’ og ’Music Buzz’ kan du desuden altid finde de nyeste udgivelser fra selskaber som Warner Music, Sony Music og Universal Music, fortæller Huawei.

Så er der fest …

En af de funktioner, der skal differentiere musiktjenesten fra alle de øvrige er Party Mode, der gør det muligt at oprette forbindelse til vennernes Huawei-enheder, så I ikke alene kan afspille den samme musik samtidig, men også opnå en “surround-sound-effekt”, fortæller de.

Huawei Music har også indbygget Shazam-funktion, så du kan spørge app’en om hvilket nummer der flyder ud af højttalerne på caféen.

Tjenesten blev præsenteret sammen med Huaweis nye topmodeller i P-serien, Huawei P40 og P40 Pro. Læs mere om telefonerne her.

Huawei Music er gratis for alle i tre måneder