Her er Huawei P40 – kinesernes næste flagskib

Huaweis P-serie af telefoner er efterhånden legendariske; nye kamera-landvindinger introduceres typisk i denne serie, der traditionen tro lanceres i februar eller marts måned. Således også Huawei P40, hvis man skal tro rygtesmedene, der har haft travlt med at dele billeder og computertegninger af det kommende flagskib i det seneste døgn.

En af kilderne er den yderst troværdige lækker Evan Blass, der yderst sjældent tager fejl. Allerede i december måned var han med til at lække en række meget mørke computertegninger af P40, men i denne omgang er der markant mere kød på billederne, der ikke alene giver et godt udsyn til kamera-firkanten, men også indikerer, at telefonen er perforeret af to punch-holes i en notch, der er placeret på skærmens venstre side.

De sorte og hvide udgaver af telefonen siges at være fremstillet i et keramisk materiale, hvilket forklarer den let matte finish. Her er billedet:

Dette er angiveligt Huawei P40.

Samtidig har websitet 91Mobiles delt noget, der ligner et pressebillede af Huawei P40, hvor samtlige farvevarianter præsenteres. Er billedet ikke et falsum, vil P40 komme i fem forskellige varianter, nemlig sort, Blush Gold, Silver Frost, Deep Sea Blue og Ice White. Her er billedet:

Billederne giver et godt udsyn til telefonens kamera, hvor det tyder på, at Huaweis frugtbare samarbejde med Leica fortsætter. De fem linser er samlet i en kamerafirkant på bagsiden. Det er stadig uklart hvilke specifikationer kameraet har, men det forventes, at der sker ”noget” for at gøre P40 mere avanceret end P30-serien.

Zoom på Huawei P40’erens kamera-firkant (klik for større).

Huawei kan også få brug for at lave noget ekstraordinært, hvis P40 – som det ser ud til – skal lanceres uden Google-tjenester. Selv om der stadig forhandles om Huaweis sortlistning forventes det ikke, at forbuddet mod at købe amerikansk teknologi kan nå at blive ophævet inden telefonen skal lanceres. Også Huawei Mate 30-serien blev i september måned lanceret uden Google Mobile Services.

Det er ikke meget vi kender til telefonens bestykning, men rygterne hævder, at P40 vil være udrustet med Kirin 990-processoren og at 5G vil være en mulighed. P40 forventes at blive præsenteret ved et event i Paris til marts.

Her er Huawei P40 – kinesernes næste flagskib