Huawei P40 er fyldt med amerikanske komponenter

Det lykkedes for Huawei at bygge Mate 30 Pro helt uden amerikanske komponenter. Men i Huawei P40-serien, de blev lanceret i sidste uge, bruges der igen komponenter fra USA. På trods af, at Trump og kompagni har udstedt et forbud mod at sælge amerikansk teknologi til firmaet. Det hævder avisen Financial Times, der har fået revet telefonen fra hinanden.

De amerikanske sanktioner betyder blandt andet, at nyere Huawei-telefoner ikke må leveres med Googles Mobile Services, der dækker over blandt andet Google Maps, Youtube og – værst – Google Play-butikken.

Financial Times fik det kinesiske firma XYZone til at dissekere Huawei P40 Pro, for at identificere de enkelte komponenter – og resultatet var mildest talt overaskende. Ifølge avisen indeholder enhedens radiomodul nemlig hardware fra både Qualcomm, Skyworks og Qorvo. Alle tre er amerikanske firmaer.

Foto: Financial Times (klik for større).

Herover et billede fra avisen, der viser telefonens komponenter – inklusive de tre, der angiveligt kommer fra amerikanske virksomheder.

Qualcomm-komponenten er dækket af en licens fra det amerikanske handelsministerium, hævder en kilde, der er bekendt med Qualcomm. Qorvo og Skyworks har i skrivende stund ikke svaret på anmodninger om kommentarer.

iNPUT er i øjeblikket i gang med at teste Huawei P40 Pro og er klar med en anmeldelse af den Google-løse topmodel inden for få dage.

Huawei P40 er fyldt med amerikanske komponenter